กรมชลประทาน ร่วมมือจังหวัดสิงห์บุรี พัฒนาโครงการฟาร์มตัวอย่างตามพระราชดำริฯ พร้อมหารือการบริหารจัดการน้ำ รับมือหน้าแล้งนี้
นายทวีศักดิ์ ธนเดโชพล รองอธิบดีกรมชลประทาน นายชำนาญวิทย์ เตรัตน์ ผู้ว่าราชการจังหวัดสิงห์บุรี พร้อมด้วยนายพงษ์ศักดิ์ อัครมณี ผู้อำนวยการส่วนบริหารจัดการน้ำและบำรุงรักษา สำนักงานชลประทานที่ 12 กรมชลประทาน และผู้เกี่ยวข้อง ลงพื้นที่ตรวจเยี่ยมโครงการฟาร์มตัวอย่างตามพระราชดำริ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง หนองลาด ตำบาลท่าข้าม อำเภอ อำเภอค่ายบางระจัน จังหวัดสิงห์บุรี พร้อมทั้งร่วมหารืองานชลประทานในพื้นที่จังหวัดสิงห์บุรีกับผู้ว่าราชการจังหวัดสิงห์บุรี ทั้งการบริหารจัดการน้ำและการกำจัดวัชพืช โดยกรมชลประทาน ดำเนินโครงการจัดหาน้ำเพื่อการสนับสนุนฟาร์มตัวอย่างฯแห่งนี้ ประกอบไปด้วย การขุดสระเก็บน้ำขนาดความจุ 3,000 ลบ.ม. การสร้างสถานีสูบน้ำด้วยไฟฟ้า 1 แห่ง และสร้างสถานีสูบน้ำด้วยน้ำมันอีก 5 แห่ง นอกจากนี้ได้สั่งการให้ผู้ที่เกี่ยวข้องร่วมบูรณาการแก้ไขปัญหาต่างๆ ให้สำเร็จลุล่วงไปด้วยดี ในส่วนของการกำจัดวัชพืช กรมชลประทานจะเร่งกำจัดให้แล้วเสร็จภายในเดือนมิถุนายน 2564 ตามนโยบายของรัฐบาล โดยมุ่งหวังให้ประชาชนได้รับประโยชน์จากการใช้น้ำได้ครบทั้งระบบ โดยเฉพาะการอุปโภคบริโภค หล่อเลี้ยงระบบนิเวศตลอดจนด้านการเกษตรไม้ผล ไม้ยืนต้นตลอดหน้าแล้งนี้อย่างเพียงพอสำหรับโครงการฟาร์มตัวอย่างตามพระราชดำริ ในสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง มีวัตถุประสงค์เพื่อเป็นแหล่งจ้างแรงงานให้กับราษฎรในพื้นที่และบริเวณพื้นใกล้เคียง ได้เข้ามาทำงานในฟาร์มตัวอย่างฯ มีรายได้เลี้ยงตนเองและครอบครัว เป็นแหล่งผลิตอาหารปลอดสารพิษ สำหรับชุมชน เป็นศูนย์สาธิตและถ่ายทอดวิชาทางการเกษตรแก่เยาวชนและประชาชนทั่วไป ทั้งยังเป็นแหล่งท่องเที่ยวเชิงนิเวศของจังหวัดสิงห์บุรีอีกด้วย